b"\n_START_ARTICLE_\nJunta d'Obres del Port\n_START_SECTION_\nDescripci\xc3\xb3\n_START_PARAGRAPH_\nLa Junta d'Obres del Port s'empla\xc3\xa7a en un espai molt di\xc3\xa0fan a la pla\xc3\xa7a del Pla de Palau, a tocar del Moll Bosch i Alsina. Es tracta d'un immoble a\xc3\xafllat que fou projectat per Julio Vald\xc3\xa9s el 1903 i enllestit el 1907. T\xc3\xa9 una planta rectangular, amb una planta baixa i dues plantes per sobre._NEWLINE_Les diferents fa\xc3\xa7anes i sobretot la principal, es caracteritzen per una acumulaci\xc3\xb3 molt important de trets decoratius d'estil ecl\xc3\xa8ctic. A la planta baixa hi trobem un seguit d'obertures amb arc de mig punt flanquejades per pilastres amb un capitell molt senzill. Per sobre, noves pilastres llises continuen el mateix eix vertical i sobrepassen una balustrada decorada situada al tram central de l'immoble. En aquest nivell, noves m\xc3\xbaltiples obertures tamb\xc3\xa9 de mig punt amb tendals en mitja volta. El darrer pis, amb tipologia de golfes per\xc3\xb2 amb una important al\xc3\xa7ada, les obertures s\xc3\xb3n menors i quadrangulars. S'hi combinen les balustrades i les balconades. En tota la fa\xc3\xa7ana, la forja emprada \xc3\xa9s molt bigarrada. Un dels trets m\xc3\xa9s definitoris d'aquest edifici \xc3\xa9s la pres\xc3\xa8ncia de quatre grans torres de planta quadrangular situades en cadascun dels v\xc3\xa8rtexs de l'immoble. Altres dues torres m\xc3\xa9s petites se situen entre aquestes i la cornisa de les fa\xc3\xa7anes anterior i posterior. Aquesta cornisa davantera \xc3\xa9s bastant prominent i est\xc3\xa0 coronada per tres escultures principals amb icones marines flanquejades per lleons alats. T\xc3\xa9 una \xc3\xa0mplia profusi\xc3\xb3 d'ornamentaci\xc3\xb3 aplicada, destacant la rica cresteria de la zona de cobertes_NEWLINE_L'edifici va ser greument afectat per bombardejos durant la Guerra Civil, per aquest motiu va haver de ser restaurat a partir de l'any 1940. M\xc3\xa9s recentment va patir la construcci\xc3\xb3 d'una remunta que ha desfigurat l'efecte del sistema de torres angulars, cresteria i coberta bombada Actualment es troba en bon estat de conservaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nLa seva ubicaci\xc3\xb3 en un espai molt m\xc3\xa9s ampli que el baixador ferroviari i la seva funci\xc3\xb3 de porta d'entrada als viatgers que arribaven per mar a la ciutat va possibilitar la construcci\xc3\xb3 d'un edifici, que un cop m\xc3\xa9s apel\xc2\xb7la a la tipologia del palau, i que torna a prendre l'arquitectura francesa com a model. De la mateixa manera que la seu de Gas Leb\xc3\xb3n, trobem les t\xc3\xadpiques quatre torres angulars amb coberta molt inclinada i profusi\xc3\xb3 d'ornamentaci\xc3\xb3 aplicada, destacant la rica cresteria de la zona de cobertes, a m\xc3\xa9s d'una agosarada combinaci\xc3\xb3 de les obertures d'arc de mig punt, sobre columnes, a la fa\xc3\xa7ana principal, seguint el model de la Grand \xc3\x92pera de Par\xc3\xads, i finestrals setcentites de tradici\xc3\xb3 catalana a les fa\xc3\xa7anes laterals i posterior. La terminal que acollia el restaurant \xc2\xabEl Mundial\xc2\xbb a la planta superior i les depend\xc3\xa8ncies pr\xc3\xb2pies com la duana i les oficines de correus a la planta baixa, fou severament afectat pels bombardejos de la guerra civil."